《海外谣》
宋代·李光

嗟尔海南民，遭此赃吏阨。衔冤无所诉，相炽起为贼。

为贼计诚拙，尚可活朝夕。摄官陈建中，贪猥最狼藉。

有女攀势要，不料非偶匹。但务房奁多，苞苴又络绎。

挟此恣贪惏，如虎傅以翼。贰车号按察，往诉遭箠击。

最后差丁夫，欲免人十直。贫民卖妻孥，强者起持戟。

至今文昌县，白昼无人迹。其次经界官，太守乃姻戚。

随行纵狱吏，声势如霹雳。郡县遭唾骂，图册成覆易。

三豪因众怒，从者如苇棘。去年从说谕，闾里已帖息。

狂谋起赇吏，从此复反侧。愚民本无知，胁诱冒锋镝。

焚荡玉石俱，老弱转沟洫。遗骸横道路，流血千里赤。

杀戮诚快意，赃吏有德色。从今无忌惮，徵敛几时息。

沉香与翠羽，穷搜远弹射。乌衣遍村墟，气焰已可炙。

久矣摄官弊，至此亦云极。祖宗有成法，赃吏盍杖脊。

疲民正憔悴，使者宜悯恻。轺车难数来，时遣一幕职。

永宽海外氓，精求二千石。世无采诗官，吾言徒感激。

作者简介：李光（1078年12月16日[1] —1159年4月22日），字泰发，一作字泰定，号转物老人。越州上虞（今浙江上虞东南）人。南宋名臣、文学家、词人，南宋四名臣之一，唐汝阳王李琎之后。徽宗崇宁五年（1106年）进士，调知开化县，移知常熟县。累官至参知政事，因与秦桧不合，出知绍兴府，改提举洞霄宫。绍兴十一年（1141年），贬藤州安置，后更贬至昌化军。秦桧死，内迁郴州。绍兴二十八年（1158年），复左朝奉大夫。绍兴二十九年（1159年），致仕，行至江州卒，年八十二。宋孝宗即位后，赠资政殿学士，赐谥庄简。有前后集三十卷，已佚。又有《椒亭小集》、《庄简集》等。